Diffiċli tikklassifika 'l-bnedmin, iżda mhux impossibbli. Hemm, imbagħad, persuni li ma jidħlu fl-ebda klassifika. Huma, kif jgħiduha t-Taljani, Hekk kien Joe Cassar. Bniedem ta' kultura kbira, ta' intelliġenza eċċezzjonali, iżda wkoll bniedem li kien ta' karattru li jiġbed is-simpatija ta' kull min kien jiltaqa' miegħu. Ma kellux preġudizzji, għaliex kien għamilha ma' ħafna nies ta' ambjenti differenti. L-ewwelnett il-kultura: l-ilsna kien jafhom tajjeb: il-Malti, l-Ingliż, it-Taljan, kif ukoll il-Franċiż u anki xi ftit l-Għarbi. Kien jaf il-Letteratura; kien jaf il-politika, u mhux biss bl-udit, iżda wkoll bi studju. Meta ġie l-Istamperija, rajtu għotja tal-Mulej. Kien ġurnalist, mhux biss mitwieled, iżda wkoll ikkoltivat. Iżda ma kienx ġurnalist. Kien bniedem tal-ħsieb u tal-ġudizzju. Meta fl-1987 dħalna għall-piż tal-Gvern, u kelli nitlaq mill-Bord tad-direzzjoni tal-ġurnali, kont moħħni kwiet li hemm hu għad-direzzjoni, u mhux biss għal-linja politika, iżda wkoll għal dik lingwistika. Iżda mbagħad, darba minnhom, wara li Ċensu Tabone sar President, Guido de Marco, li issa kien sar Ministru tal-Affarijiet Barranin, darba minnhom, waqt laqgħa tal-Kabinett, qalli: "Isma', għandi bżonn lil Joe Cassar bħala ambaxxatur." Għidtlu: "Hi telfa kbira għall-ġurnali tal-Partit, iżda gwadann kbir għal pajjiżna. Ħudu!" Kien ambaxxatur tajjeb kull fejn tibagħtu. Kien jifhem il-bnedmin mingħajr distinzjoni. L-Italja, ir-Russja, l-Istati Uniti, il-Libja, in-Nazzjonijiet Uniti. Joe Cassar kien ċavetta li tiftaħ ħafna bibien. Guido kien jafda ħafna fih. Meta reġa' ġie, jien kont tbegħidt, iżda meta ltqajna dan l-aħħar sibt li għadu l-istess Joe Cassar tas-snin tal-Oppożizzjoni. Qatt ma rajt jew smajt li tilef il-kontroll. Kien ġeneruż, anki fil-ġudizzju fuq l-avversarji. Billi kellu moħħu miftuħ, ma kienx fazzjuż jew marbut ma' xi tendenza estrema. Min ikun eċċezzjonali ma ssibx min jieħu postu, meta Alla jsejjaħlu. Saħħa Ġuż.
Tislima lill-Ambaxxatur Joe Cassar